Λούνα Παρκ (τηλεοπτική σειρά)

Το ***Λούνα Παρκ*** ήταν δημοφιλής τηλεοπτική σειρά, που προβαλλόταν από την ΕΙΡΤ (από το 1975 ΕΡΤ) την περίοδο 1974-1981. Το 1ο επεισόδιο προβλήθηκε στις 11 Ιουλίου 1974 και το τελευταίο στις 9 Μαΐου 1981.

## Συντελεστές
Το *Λούνα Παρκ* αποτέλεσε -μοναδικά ως σήμερα για την ελληνική τηλεόραση- ένα ποτ πουρί από αυτοτελή εύθυμα σκετσάκια, μουσικό σόου και τηλεπαιχνίδι. Η σκηνοθεσία ήταν του Γιάννη Δαλιανίδη, ο οποίος έγραφε και τα κείμενα των σκετς, τηλεσκηνοθέτης ήταν ο Βασίλης Βλαχοδημητρόπουλος, την παραγωγή έκανε ο Ντένης Πετρόπουλος, τα σκηνικά επιμελήθηκε ο Μίνως Αργυράκης, ενώ η μουσική επιμέλεια ανήκε στον Μίμη Πλέσσα.

## Πρωταγωνιστές
Ο χαρακτήρας του γκρινιάρη κυρ-Γιώργη (Διονύσης Παπαγιαννόπουλος), ήταν ο πιο χαρακτηριστικός και δημοφιλής απ' όλους. Άλλοι κύριοι ρόλοι ήταν της συζύγου του Ουρανίας (Άννα Παϊτατζή), της αφελούς ανιψιάς του Κάθριν (Ρένα Παγκράτη), της πληθωρικής χαρτορίχτρας Μαρίας (Αλέκα Στρατηγού), της Τούλας (Κάτια Αθανασίου) με το παιχνίδι των κρίκων και την γνωστή ατάκα «Πέντε κρίκοι ένα τάλιρο, για περάστε παρακαλώ, πλούσια δώρα!» και του Θόδωρου του καφετζή (Σπύρος Φασιανός), ενώ μακροβιότερος παρουσιαστής υπήρξε ο Βαγγέλης Βουλγαρίδης. Μάλιστα δύο εκ των πρωταγωνιστών, ο Νίκος και η Ρένα (Νίκος Δαδινόπουλος και Μαίρη Ευαγγέλου), αφού γνωρίστηκαν στο πλαίσιο των γυρισμάτων και μετά τον τηλεοπτικό τους γάμο με κουμπάρο τον κυρ-Γιώργη σε επεισόδιο του *Λούνα Παρκ* το 1977, έγιναν ζευγάρι και στη ζωή το 1979.

## Υλικό
Συνολικά γυρίστηκαν 330 επεισόδια και για αρκετά χρόνια το *Λούνα Παρκ* ήταν το δεύτερο μακροβιότερο σίριαλ μετά τη σειρά *[[Μεθοριακός σταθμός]]*, η οποία προβαλλόταν τότε από την ΥΕΝΕΔ και έφτασε τα 349 επεισόδια. Αργότερα το *Λούνα Παρκ* πέρασε στην τέταρτη θέση, αφού τις δύο πρώτες θέσεις κατέλαβαν μακράν τα σίριαλ του ΑΝΤ1, *[[Η λάμψη (τηλεοπτική σειρά)|Η λάμψη]]* και *[[Καλημέρα Ζωή|Καλημέρα ζωή]]* (τα οποία ήταν σε σκηνοθεσία του Νίκου Φώσκολου), και την τρίτη θέση η *[[Απαγορευμένη Αγάπη|Απαγορευμένη αγάπη]]*, του Mega Channel, ενώ τα επόμενα χρόνια που ακολούθησαν κατέλαβαν το ρεκόρ επεισοδίων του *Λούνα Παρκ* και άλλες καθημερινές σειρές της ιδιωτικής τηλεόρασης, ενώ πλέον τα τελευταία χρόνια η μακροβιότερη σειρά του αρχείου της ΕΡΤ, θεωρείται η καθημερινή σειρά *Στα φτερά του έρωτα*, η οποία έφτασε συνολικά τα 633 επεισόδια, και προβαλλόταν ανελλιπώς από το 1999 έως και το 2004.

Η σειρά δεν σώζεται στο αρχείο της ΕΡΤ, εκτός από το τελευταίο επεισόδιο, που μπορεί να αναζητηθεί ολόκληρο στο ψηφιακό αρχείο της ΕΡΤ (''δείτε το εδώ''), ενώ έχουν δει το φως της δημοσιότητας κάποια σκόρπια μικρά αποσπάσματα από άλλα επεισόδια. Η σειρά προβλήθηκε και από το ΡΙΚ στην Κύπρο από τα τέλη του 1974 ως το 1981. Αποσπάσματα της σειράς προβλήθηκαν κάποια χρόνια αργότερα στο πρώτο και το πέμπτο επεισόδιο της ενημερωτικής σειράς *[[Το σίριαλ των σίριαλ]]* (1991-1992), που βασίστηκε στο τότε διαθέσιμο αρχειακό υλικό της ΕΡΤ και σε συνεντεύξεις συντελεστών.

To 1976 κυκλοφόρησε δίσκος βινυλίου με τίτλο *Λούνα Παρκ*, που περιλάμβανε 13 τραγούδια και σκετς, ερμηνευμένα από τους ηθοποιούς της σειράς, σε επιμέλεια του Ζακ Ιακωβίδη. Το ίδιο σάουντρακ της σειράς επανεκδόθηκε το 1995 ως ψηφιακός δίσκος (CD).

Το 1981 λόγω κορεσμού του σεναρίου αποφασίστηκε μετά από σχετική παραίνεση του Δαλιανίδη προς τους υπευθύνους της ΕΡΤ η ολοκλήρωση της σειράς. Λόγω όμως της υψηλής τηλεθέασης και δημοτικότητας του *Λούνα Παρκ*, ζητήθηκε από τον Δαλιανίδη το γύρισμα κάποιας ανάλογης σειράς γύρω από τον δημοφιλή πρωταγωνιστή Διονύση Παπαγιαννόπουλο, ώστε να αντικαταστήσει το Λούνα Παρκ. Με την συμμετοχή των περισσοτέρων από τους βασικούς πρωταγωνιστές του *Λούνα Παρκ* ο Δαλιανίδης δημιούργησε το κωμικό σίριαλ *[[Τ' ανάποδα]]*, που στην ουσία επρόκειτο να αποτελέσει τη συνέχεια του πετυχημένου *Λούνα Παρκ*, ετοιμάζοντας το φθινόπωρο του 1981 τα οκτώ πρώτα επεισόδια. Η εκλογική αλλαγή του Οκτωβρίου του 1981 στην πολιτική σκηνή επέφερε αρκετές αλλαγές και στην τηλεόραση, καθώς η νέα διοίκηση της ΕΡΤ που ανέλαβε λίγο μετά, αποφάσισε να μην προβληθεί καμία από τις σειρές που είχαν εγκριθεί από την προηγούμενη διοίκηση και δεν είχε ξεκινήσει ακόμα η προβολή τους. Θύμα της απόφασης αυτής, έπεσαν και *Τ' ανάποδα*, που παρέμειναν μετά αποθηκευμένα στο αρχείο της ΕΡΤ, για να προβληθούν μόλις το 2015 από την ΕΡΤ2.

Τα οκτώ επεισόδια σώζονται στο ψηφιακό αρχείο της ΕΡΤ (''δείτε εδώ το πρώτο επεισόδιο'').

Το 1976 ο Φρέντυ Γερμανός φιλοξένησε τον Διονύση Παπαγιαννόπουλο και άλλους πρωταγωνιστές του *Λούνα Παρκ* σε ένα επεισόδιο της εκπομπής του *Το πορτραίτο της Πέμπτης*, αφιερωμένο σε αυτόν. Το επεισόδιο αυτό περιλήφθηκε στην ανασκοπική σειρά εκπομπών που γύρισε ο Γερμανός το 1994 με τίτλο *Εκπομπές που αγάπησα*, μέσω της οποίας σώζεται σήμερα στο ψηφιακό αρχείο της ΕΡΤ (''δείτε το εδώ'' ).

## Ριμέικ της σειράς στην Κύπρο
Το 2020, το ΡΙΚ, δημιούργησε ένα ριμέικ της σειράς *Λούνα Παρκ*, με διαφορετικό σενάριο και ηθοποιούς. Η κυπριακή σειρά προβάλλεται από το ΡΙΚ1.

## Συμμετοχές
Ηθοποιοί που συμμετείχαν στο *Λούνα Παρκ*:

*Διονύσης Παπαγιαννόπουλος - κυρ-Γιώργης (Ιορδάνου)
*Άννα Παϊτατζή - Ουρανία (1974 - 1980)
*Ρένα Παγκράτη - Κάθριν Βουρλίδου
*Κάτια Αθανασίου - Τούλα
*Λουίζα Ποδηματά - Λουίζα Αναγνώστου (μητέρα Νίκου) (Ιούλιος 1975 - Δεκέμβριος 1979)
*Νίκος Δαδινόπουλος - Νίκος Αναγνώστου (Μάιος 1975 - Δεκέμβριος 1979)
*Μαίρη Ευαγγέλου - Ρένα Αναγνώστου ([Μάιος 1975 - Δεκέμβριος 1979)
*Αλέκα Στρατηγού - Μαρία
*Καίτη Ιμπροχώρη - Καίτη (Ιούλιος 1977 - 1981)
*Σπύρος Φασιανός - Θόδωρος (καφετζής) (1978 - 1981)
*Σωτήρης Τζεβελέκος - ΄Αρης
*Ελένη Κριτή - Ελένη (Ιούλιος 1975 - Δεκέμβριος 1980)
*Βασίλης Τσιβιλίκας - Βασίλης (Μάρτιος 1979 - 1981)
*Τόλης Βελονάκης - Τόλης (Ιούλιος 1977 - 1981)
*Μήτση Κωνσταντάρα - Αγγέλα (μητέρα Ρένας) (Μάιος 1975 - Δεκέμβριος 1979)
*Δέσποινα Στυλιανοπούλου - Δέσποινα (Μάρτιος 1979 - 1981)
*Γιώργος Γεωγλερής - Τάσος
*Νάσος Κεδράκας- Νάσος (1978)
*Μίμης Φωτόπουλος - Παντόπουλος (Ιανουάριος 1980 - 1981)
*Μπέτυ Μοσχονά - Ντίνα Παντοπούλου (Ιανουάριος 1980 - 1981)
*Σταμάτης Φασουλής - Σταμάτης (1977 - 1981)
*Αλίκη Καμινέλη - Αλέκα (Νοέμβριος 1979 - 1981)
*Τέρενς Κουίκ - Παρουσιαστής Νο. 1 (Ιούλιος 1974 - Μάρτιος 1975)
*Πάνος Μιχαλόπουλος - Πάνος (1980 - 1981)
*Μάρω Κοντού - Παρουσιάστρια Νο. 2 (Μάρτιος 1975 - Μάρτιος 1976)
*Κάρμεν Ρουγγέρη - Γεωργία (1977 - 1980)
*Έρση Δοξακοπούλου - Φρόσω (1977 - 1980)
*Χρήστος Νέζος - Αντριώτης (1977 - 1980)
*Βαγγέλης Βουλγαρίδης - Παρουσιαστής Νο. 3 (Μάρτιος 1976 - Φεβρουάριος 1979)
*Λιλή Ντερτίμα - Ντόρα (1977 - 1981)
*Γιώργος Νέζος - Ζάχος
*Γιάννης Γούτης - Γιαννάκης (1977 - 1978)
*Γιάννης Ευαγγελίδης - Γιάννης (1981)
*Σοφοκλής Πέππας - Στέφανος (πρώην σύζυγος Καίτης) (Δεκέμβριος 1977 - Ιανουάριος 1980)
*Πάνος Τουλιάτος - Κοσμάς (Ιανουάριος 1978 - 1981)
*Ισμήνη Καλέση - Παρουσιάστρια Νο. 4 (Μάρτιος 1979 - 1981)
*Πίτσα Μπουρνάζου
*Πάνος Βαρδάκας
*Νίκος Καρούντζος
*Τάκης Σαγιώρ
*Σπύρος Λασκαρίδης
*Μάριος Τάγαρης
*Αφροδίτη Τζοβάνη (1976 - 1980)
*Βάσω Αλεξανδρίδου (1977 - 1981)
*Τούλα Δημητρίου (1978 - 1981)
*Μαρία Νίκα - Λουκία (αδερφή Πάνου) (1978 - 1981)
*Χρήστος Νομικός (Ιούλιος 1974 - Μάρτιος 1979)
*Ευαγγελία Σαμιωτάκη (Ιούλιος 1978 - Δεκέμβριος 1979)
*Κική Ρέππα (Ιούλιος 1978 - 1981)
*Λίλα Καφαντάρη (Ιούλιος 1975 - Ιούλιος 1980)
*Τόλης Πολάτος (Ιούλιος 1974 - 1977)
*Δημήτρης Μπάνος
*Γιώργος Ζαϊφίδης
*Κούλα Αγαγιώτου
*Χρήστος Κόκκινος
*Άννα Καλουτά
*Μάρα Θρασυβουλίδου
*Ελένη Φιλίνη (1980)

Τραγουδιστές που εμφανίστηκαν στο Λούνα Παρκ:

*Βίκυ Μοσχολιού
*Γιάννης Πάριος
*Μίλλη Καραλή
*Δάκης
*Άννα Βίσση
*Γιάννης Πουλόπουλος
*Άντζελα Δημητρίου
*Λιζέτα Νικολάου
*Λίτσα Διαμάντη
*Γιάννης Κατέβας
*Μαρία Δουράκη
*Ραφαέλα Καρά
*Χούλιο Ιγκλέσιας

## Παραπομπές


## Εξωτερικοί σύνδεσμοι
* Αφιέρωμα στο Λούνα Παρκ , στο ellinikoskinimatografos.gr (ανακτήθηκε 1 Ιουλίου 2018)

Κατηγορία:Τηλεοπτικές σειρές ΕΡΤ
Κατηγορία:Ελληνικές δραματικές τηλεοπτικές σειρές